Mourier
Skriftsnittet Mourier blev designet af den danske grafiker Eric Mourier under navnet 49. Det blev vist i 1970 i en lille bog i leporello-format med titlen Myten om fuglen F (Den Grafiske Højskole, 1970). Teksten er skrevet af forfatteren Knud Holten.
Det særprægede alfabet af store bogstaver er inspireret af mellemøstlige og orientalske skrifter og er konstrueret ud fra et geometrisk skema, som Eric Mourier selv har beskrevet således:
“De enkelte bogstaver er opbygget over et stramt, detaljeret program: 49 kvadrater, skiftevis sort og hvidt i rækker, ingen lukkede rum, åbninger på én kvadrats størrelse etc. I dette program er tilstræbt så stor lighed som muligt med 'almindelige' bogstaver plus et logisk system i formerne. Eksempelvis er C og U, K og Y, A og V identiske blot med forskellig drejning. Bogstaverne er overført på film, skåret fra hinanden og særskilt monteret på selvklæbende folie, side for side.”
Resultatet blev meget rost og diskuteret dengang, men blev ikke brugt i praksis før det i 2002 blev opdaget af den franske grafiker Sebastian Hayez, som navngav det Mourier. Herefter blev det digitaliseret, og i 2011 kom det på markedet. Siden er Mouriers skrift af andre grafikere blevet tilføjet både minuskler (de små bogstaver), kyrilliske skrifttegn og specialtegn.